Søren Søndergaard (EL), 2003-12-02:
Man kan jo synes, det er lidt underligt, at der ikke er andre partier, som synes, at det her er en særlig vigtig sag at udtale sig om.
Det er selvfølgelig også bare danske soldater, der skal sendes ud, men alligevel.
Idet Enhedslisten konstaterer, at den amerikanske forsvarsminister Rumsfeld netop har annonceret, at der skal sendes yderligere 3.000 amerikanske soldater til Irak sammensat af tre bataljoner fra the Marines, som normalt kun bruges som stødtropper i krig og ikke som sikkerhedsstyrker, hvilket bekræfter, at der er tale om en decideret fortsættelse af krigen fra foråret; idet Enhedslisten konstaterer, at der har været daglige angreb, hvor mange udenlandske soldater og efterretningsfolk er blevet dræbt bl.a. også fra EU-lande som Italien og Spanien
; idet Enhedslisten konstaterer, at siden den 1. maj 2003 har næsten 40 pct. af de militære angreb på koalitionsstyrkerne været uden for det sunnimuslimske område, som ellers var hjemstedet for det tidligere regimes styrker og sikkerhedsfolk; idet Enhedslisten konstaterer, at amerikanske soldater svarer igen på disse angreb på en måde, som har betydet, at et stadig større antal irakiske civile er blevet dræbt, hvilket i sig selv medfører stigende modstand imod besættelsesmagten; idet Enhedslisten konstaterer, at den amerikanske militære generalstab indtil midten af november 2003 har udbetalt 1,5 mio. dollar som kompensation til irakiske familier for drab på familiemedlemmer eller ødelagt ejendom, samtidig med at den amerikanske besættelsesadministration har udstedt et direktiv, som forhindrer irakiske domstole i at undersøge eller rejse anklage mod irakiske soldater for ulovlige handlinger; idet Enhedslisten konstaterer, at den amerikanske efterretningstjeneste ikke i nævneværdigt omfang er i stand til at få informationer fra den irakiske civilbefolkning, og at de amerikanske styrker i stadig større omfang er forskanset i befæstede lejre bag beton og pigtråd; idet Enhedslisten konstaterer, at den amerikanske præsidents besøg i Irak i sidste uge må karakteriseres som et fortvivlet forsøg på at afstive de amerikanske soldaters moral, jævnfør hvad medlem af det amerikansk udpegede irakiske regeringsråd Mahmoud Othman udtalte til The Guardian den 29. november 2003, nemlig at Bushs besøg ikke kan opfattes som et besøg i Irak, men det var et besøg på en amerikansk militærbase i landet for at styrke moralen blandt hans tropper, som regeringsrådets person udtalte; idet Enhedslisten konstaterer, at CIA ifølge de amerikanske aviser den 30. november 2003 nu offentligt siger, at de forud for krigsudbruddet »manglede konkret information« om de påståede masseødelæggelsesvåben, og der omhyggeligt var gjort rede for denne kendsgerning i den rapport, de afleverede i oktober 2002, og som Bush-regeringen ellers gjorde til et bevis for masseødelæggelsesvåbnenes eksistens, og som udenrigsminister Colin Powell brugte i FN til at begrunde en militæraktion over for Saddam Hussein; idet Enhedslisten konstaterer, at flere og flere irakere på denne baggrund ikke har tillid til USA, og hvorfor de er i landet - det britiske Oxford Research International har i en
meningsmåling offentliggjort i England den 1. december 2003, det vil sige for få dage siden, refereret i Politiken den 2. december 2003, fundet, at 79 pct. af irakerne ingen tillid eller meget lav tillid havde til de amerikanske besættelsesstyrker, skal jeg på den baggrund meddele, at Enhedslisten stemmer imod forslaget om at sende flere danske soldater ned i det irakiske kviksand under vildledning af den amerikanske Bush-regering.